
ДО

ОБЩИНСКИ СЪВЕТ

БУРГАС

ДОКЛАДНА ЗАПИСКА
ОТ ДИМИТЪР НИКОЛОВ 
КМЕТ НА ОБЩИНА БУРГАС 
Относно:  Приемане на Общинска програма за оптимизация на мрежата от общински училища за учебната 2017/2018 година на Община Бургас
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

С Решение №216 от 21.04.2017 г. на Министерски съвет, на основание чл. 286, ал. 3 от Закона за предучилищното и училищното образование във връзка с т. 9 от приложение №1 към чл. 1 от Постановление №374 на Министерския съвет от 22 декември 2016 г. за изпълнението на държавния бюджет на Република България за 2017 г. (ДВ, бр. 104 от 2016 г.), са одобрени единадесет Национални програми за развитие на образованието през 2017 г.

Първата от тях Национална програма „Оптимизация на училищната мрежа“ е механизъм, чрез който се регулират процесите на адаптиране на образователните структури, както към интересите и потребностите на децата и учениците, така и към спецификата и потребностите на пазара на труда във всеки отделен регион в страната. 
Основните цели на националната програмата са:

· Развиване на ефективна и оптимална мрежа от училища, отговаряща на интересите и способностите на децата и учениците и на социално-икономическия профил на региона;

· Повишаване на ефективността на публичните разходи за образование чрез оптимизиране на вътрешната структура на училищата, детските градини и ученическите общежития.

Общинската училищна мрежа е пространствено изградена система за обхват на всички подлежащи на задължително обучение деца и ученици, с възможности за продължаване на образованието им в гимназиален етап в средни училища, в профилирани и  в професионални гимназии. Детските градини и училищата ползват сгради публична общинска собственост, които със средства по програми се обновяват с цел създаване на привлекателна учебна среда. През последните години бяха реновирани учебните бази на почти всички детски градини и училища. Все още не са реновирани и са в недобро състояние сградите на двете училища в кв. Рудник, кв. Черно море, с. Равнец и детската градина с. Равнец - не са въведени мерки за енергийна ефективност, обзавеждането и оборудването не отговаря на съвременните технологични изисквания. Преобразуването чрез сливане на Начално училище „Д-р П. Берон” – гр. Бургас, кв. Рудник и Основно училище „Св. Кл. Охридски” – гр. Бургас, кв. Рудник в едно, а именно Основно училище ОУ ”Св. Кл. Охридски”, ни дава основание и възможност да кандидатстваме с Общинска програма пред Министерство на образованието и науката за усвояване и разходване на средства за подобряване на материално-техническата база  и  за  обогатяване  с допълнително оборудване. 

Модулът „Оптимизиране на училищната мрежа“ включва финансирането на:

1. Общински програми/проекти за оптимизация, включващи мерки за:

1.1. Преструктуриране (закриване/преобразуване) на училищата и/или създаване на средищни училища на територията на съответната община чрез преструктуриране;
1.2. Преобразуване в по-нисък етап/степен чрез промяна на вида на училището съгласно чл. 38, ал. 1 и ал. 2 от Закона за предучилищното и училищното образование (ЗПУО).

Максималната  стойност  на  модула  за  закрито/преобразувано училище функционирало през учебната 2016/2017 г. е до 225 хил. лв., като по него се финансират следните дейности:

· ремонт на училища, с приоритет на средищните училища;
· подобряване на материално-техническото оборудване с приоритет за средищните училища;
· създаване на условия за столово хранене;
· закупуване  на  училищен  автобус  за  осигуряване  на  транспорт  за  пътуващите ученици;
· разходи за неразплатени задължения на закритото/проебразувано училище;
· комуникационни  дейности - провеждане  на  разяснителна  кампания  относно създаване на позитивни нагласи за оптимизация на училищната мрежа – до 2% от общия бюджет. 

Финансирането на общинската програма се извършва на три етапа. 


Първите 50 на сто от средствата се предоставят авансово на финансиращия орган след одобряването на програмата, обнародването на заповедта на министъра на образованието и науката за закриване/преобразуване на училището и изтичане срока за обжалване по реда на Административнопроцесуалния кодекс. В случаите на обжалване на заповедта на министъра на образованието и науката за закриване/преобразуване на училището финансирането се предоставя, при условие че Върховният административен съд потвърди влизането в сила на заповедта. 


Второто плащане в размер до 45 на сто се извършва след отчитане на изпълнението на мерките и одобряване на междинния отчет от комисията по изпълнение, контрол и наблюдение на модула. Когато по програмата са изпълнени само част от мерките за оптимизация, второто плащане е в размер, съответстващ на стойността на изпълнените мерки.


Окончателното  плащане  до  общата  стойност  се  извършва  след  представяне на финален отчет до размера на извършените разходи.


Общините могат да кандидатстват с общински програми за оптимизация на училищната мрежа с по един проект по модула, който включва всички преструктурирани общински училища в системата на предучилищното и училищното образование. 


С настоящата докладната записка прилагам проект на Общинска програма за оптимизация на училищната мрежа за учебната 2017/2018 г.

Крайният срок за подаване на пълния комплект документи за кандидатстване по модула за закрито/преобразувано училище от Националната програма „Оптимизация на училищната мрежа“ е 31 май 2017 г., което обосновава необходимостта от допускане предварително изпълнение на решението, на основание чл.60, ал.1 от Административнопроцесуалния кодекс. 

Предвид изложеното и на основание чл. 21, ал. 1, т. 8 от Закона за местното самоуправление и местната администрация, във  връзка с т. 1,  буква  „а“ от  Решение №216/21.04.2017 г.  на Министерски съвет за одобряване на национални програми за развитие на образованието и във връзка с т. 6.1 от Националната програма „Оптимизация на училищната мрежа”, предлагам Общински съвет Бургас да вземе следните:
РЕШЕНИЯ:

1. Приема Общинска програма за оптимизация на мрежата от общински училища за учебната 2017/2018 година на Община Бургас, съгласно приложения проект.
2. Дава съгласие Община Бургас да кандидатства с Общинската програма пред Министерство на образованието и науката  по Модул „Оптимизиране на училищната мрежа” на Националната програма „Оптимизация на училищната мрежа”.
3. На основание чл. 60, ал. 1 от Административнопроцесуалния кодекс, Общински съвет – Бургас допуска предварително изпълнение на решенията. 
ДИМИТЪР НИКОЛОВ

